सार्वजनिक आयोजनों में दिग्विजय सिंह की 'गांधीगिरी', बीजेपी ने पाखंड करार दिया  
दिग्विजय के कार्यालय से कार्यक्रमों को लेकर जारी किया गया सूचना पत्र
कहा- भजन के दौरान सभी श्रोता अपने स्थान पर बैठकर मौन रहें
फूलों की माला या गुलदस्ते के बजाय सूत की माला से किया जाए स्वागत
मध्यप्रदेश कांग्रेस समिति के सचिव सुवेग राठी ने पूर्व मुख्यमंत्री के कार्यालय से जारी इन अनुरोधों की "पीटीआई-भाषा" से बृहस्पतिवार को पुष्टि की. दिग्विजय के समर्थकों में शुमार राठी ने कहा, "ये अनुरोध महात्मा गांधी के 150वीं जयंती वर्ष के मद्देनजर जारी किए गए हैं. इनका मकसद दिग्विजय द्वारा बापू के विचारों का अधिक से अधिक प्रचार-प्रसार करना है."
उधर, भाजपा ने दिग्विजय की इस कवायद को "पाखंड" करार देते हुए कांग्रेस पर निशाना साधा है. प्रदेश भाजपा प्रवक्ता उमेश शर्मा ने कहा, "कांग्रेस की सरकारों ने भारत भर में कई सड़कों के नाम तो महात्मा गांधी के नाम पर रख दिए. लेकिन देश की आजादी के बाद कांग्रेस नेता बापू के दिखाए मार्ग पर कभी नहीं चले." उन्होंने कहा, "अब भाजपा बापू की विरासत को देश-दुनिया में आगे बढ़ा रही है, तो इससे बौखलाए दिग्विजय गांधीगिरी के नाम पर पाखंड कर रहे हैं."